
I. INTRODUCERE 

Prin activităţile serviciului de gestionare a câinilor fără stăpân în Municipiul Timişoara, se urmăreşte realiza următoarele etape: 

a) identificarea câinilor comunitari, evaluarea şi estimarea populaţiei canine fără stăpân şi a ratei de înlocuire; 

b) întocmirea planului de acţiune cu privire la activitatea de prindere a câinilor comunitari; 

c) deplasarea echipajelor în teren, capturarea şi transportul câinilor fără stăpân din habitatele localizate, în conformitate cu Ordonanţa de Urgenţă nr. 155/2001 actualizată, privind aprobarea programului de gestionare a câinilor fără stăpân;
d) identificare, înregistrarea şi raportarea câinilor comunitari, realizarea unei baze de date şi gestionarea ei;
e) cazarea, asigurarea hranei zilnice, adăparea câinilor fără stăpân în adapost şi curăţenia adăposturilor temporare;
f) întreţinerea sanitar-veterinară a câinilor, deparazitarea, vaccinarea, sterilizarea şi înregistrarea lor într-o evidenţă unică;

g) revedicarea şi adopţia;
h) adopţia la distanţă;
i) eutanasia câinilor comunitari de către personal specializat al operatorului, cu respectarea prevederilor legale;
j) neutralizarea cadavrelor provenite din eutanasia câinilor comunitari;
k) operaţiunile de sterilizare;
l) îngrijirea post-operatorie după sterilizarea câinilor.
Utilizatorii/beneficiarii serviciilor de gestionare a câinilor fără stăpân sunt: 
- Instituţii publice, unităţi de învăţământ din Municipiul Timişoara;

- Cetăţenii din municipiul Timişoara, având în vedere arealul domeniului public pe care se va desfăşura serviciul, respectiv:

· spaţii verzi (parcuri, scuaruri şi locuri de joacă); 

· în toate cartierele Municipiului Timişoara; 

· pe toate căile de acces şi drumuri publice din Municipiul Timişoara; 

· terenuri virane din Municipiul Timişoara; 

· malurile canalului Bega, liziera Pădurii Verzi, Grădina Zoologică; 

· zone demolate şi neconstruite; 

· în alte locuri, în situaţii de urgenţă, când se acţionează în baza unor dispoziţii legale;
· în alte cazuri solicitate de concedent.
Serviciul de gestionare a câinilor fără stăpân va asigura: 

a) îmbunătăţirea condiţiilor de viaţă a cetăţenilor; 

b) dezvoltarea durabilă a serviciilor specifice; 
c) protecţia cetăţenilor, animalelor, în general a mediului înconjurător. 

Autorităţile administraţiei publice locale acţionează în numele şi în interesul comunităţilor locale pe care le reprezintă şi răspund faţă de acestea pentru: 

a) modul în care gestionează şi administrează infrastructura edilitar-urbană a Municipiului Timişoara; 

b) modul în care organizează, coordonează şi controlează serviciul de gestionare a câinilor fără stăpân. 

Autorităţile administraţiei publice locale au următoarele atribuţii: 

a) stabilirea strategiilor de dezvoltare şi funcţionare a serviciului de gestionare a câinilor fără stăpân; 

b) luarea iniţiativelor şi adoptarea hotărârilor privitoare la serviciul de gestionare a câinilor fără stăpân ; 

c) exercitarea competenţelor şi responsabilităţilor ce le revin potrivit legislaţiei în vigoare, referitoare la serviciul de gestionare a câinilor fără stăpân . 

II. SITUAŢIA LA ORA ACTUALĂ

În Municipiul Timişoara, serviciul de gestionare a câinilor fără stăpân a funcţionat până în data de 28.02.2014 pe baza contractului nr. SC2006-15384/31.07.2006 pentru delegarea gestiunii serviciilor publice de management al populaţiei canine, animalelor de companie şi activităţii de ecarisaj în Municipiul Timişoara, prin concesiune.
Ca urmare a modificărilor legislative, respectiv Legea 258 /2013 pentru modificarea şi completarea OUG 155 / 2001 privind aprobarea programului de gestionare a câinilor fără stăpân, s-a impus adoptarea unor noi strategii pentru soluţionarea problemelor referitoare la câinii fără stăpân. Pentru a putea continua activitatea este necesară scoaterea la licitaţie a serviciului de gestionarea a câinilor fără stăpân în Municipiul Timişoara. 

III. BENEFICIILE CONCESIONĂRII 

Prin realizarea unui proces de licitaţie deschisă pentru concesionarea serviciului de gestionare a câinilor fără stăpân se vor putea obţine: 

- creşterea calităţii serviciilor de gestionare a câinilor fără stăpân, datorită selecţionării concesionarului pe baza unor criterii care vor evalua organizarea, dotările tehnice proprii şi respectarea indicatorilor de performanţă; 

- semnalarea aspectelor ce sunt de natură să afecteze viaţa şi sănătatea oamenilor; 

- cetăţenii Municipiului Timişoara vor avea siguranţa mai mare pe domeniul public, nemaifiind agresaţi de câinii fără stăpân; 

- Municipiul Timişoara are nevoie de un adăpost pentru câinii fără stăpân, modern şi dimensionat de o asemenea manieră încât să poată să se adapteze la evoluţia activităţii, atât ca şi număr de câini, cât şi la schimbările de sezoane; 

- posibilitatea să se poată adăposti temporar, contra cost şi animale adoptate la distanţă; 

- atragerea de fonduri de la organizaţii, fundaţii, cu care se vor putea păstra câinii şi peste termenul stabilit de legislaţie; 

- utilizarea unor soluţii moderne pentru prinderea câinilor, astfel încât să nu fie chinuiţi. 

IV. METODOLOGIA DE LUCRU 

Pentru realizarea studiului de oportunitate pentru delegarea serviciului pentru gestionarea câinilor fără stăpân s-au folosit ca metodologie de lucru: 

- sesizări telefonice primite de la persoane fizice şi juridice; 

- audienţe la primar, viceprimar, şef serviciu; 

- articole de presă referitoare la serviciul de gestionare a câinilor fără stăpân; 

- aplicarea legislaţiei în vigoare. 
V. DESCRIEREA ACTIVITĂŢII 
Serviciul de gestionare a câinilor fără stăpân se realizează prin instituirea de norme privind transportul, îngrijirea şi exterminarea animalelor fără stăpân care prezintă un grad ridicat de pericol social. 

Serviciul de gestionare a câinilor fără stăpân va asigura protecţia câinilor conform principiilor europene de protejare a animalelor, concomitent cu protecţia cetăţenilor din unitatea administrativ-teritorială în care funcţionează. 

Serviciul de gestionare a câinilor fără stăpân va realiza activităţile prezentate în Capitolul I INTRODUCERE, conform unui caiet de sarcini specific, aprobat de către Consiliul Local al Municipiului Timişoara. 

VI. MOTIVELE CARE JUSTIFICĂ REALIZAREA DELEGĂRII GESTIUNII SERVICIULUI DE GESTIONARE A CÂINILOR FĂRĂ STĂPÂN
Motive de ordin legislativ 
Legislaţia în domeniul delegării serviciului pentru gestionarea câinilor fără stăpân, este reprezentată de: 

· Ordonanţa Guvernului Nr. 71 din 29 august 2002 privind organizarea şi funcţionarea serviciilor publice de administrare a domeniului public şi privat de interes local, 

· Hotărârea Guvernului nr. 955 din 2004 pentru aprobarea reglementărilor-cadru de aplicare a Ordonanţei Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local, 

· Ordonanţa de Urgenţă a Guvernului Nr. 155 din 21 noiembrie 2001 privind aprobarea programului de gestionare a câinilor fără stăpân, modificat prin Legea 258 /2013, 

· Legea Nr. 227 din 23 aprilie 2002 pentru aprobarea Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân, 

· Legea Nr. 391 din 30 octombrie 2006 pentru modificarea Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân, 

· Legea Nr. 205 din 26 mai 2004 privind protecţia animalelor, 

· Legea Nr. 9 din 11 ianuarie 2008 pentru modificarea şi completarea Legii nr. 205/2004 privind protecţia animalelor, 

· Ordonanţa Guvernului Nr. 21 din 30 ianuarie 2002 privind gospodărirea localităţilor urbane şi rurale, 

· Legea Nr. 101/2006 privind salubrizarea localităţilor , cu modificările şi completările ulterioare, 

· Legea Nr. 51/2006 privind serviciile comunitare de utilităţi publice cu modificările şi completările ulterioare. 

· Hotărâre Guvernului nr. 1.059 din 11 decembrie 2013 pentru aprobarea Normelor metodologice de aplicare a Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân

· Hotărârea Consiliului Local Timişoara nr. 27 din data: 28.01.2014  privind aprobarea unor reglementări privind gestionarea câinilor fără stăpân în Municipiul Timişoara.
Motive de ordin economico-financiar 
Argumentele care stau la baza concesionării prin licitaţie publică a serviciul pentru gestionarea câinilor fără stăpân, constau în: 

a) necesitatea amenajării unui adăpost pentru câinii fără stăpân, care să respecte şi să funcţioneze pe baza tuturor prevederilor legale în vigoare, 

b) angajarea de forţă de muncă, personal calificat şi necalificat pe plan local, ceea ce va duce la scăderea numărului de şomeri şi, implicit, la o creştere a puterii de cumpărare în oraş. 

c) realizarea de licitaţie deschisă se va putea obţine selectarea unui concesionar care să ofere raportul optim între preţ (mic) al tarifelor şi calitate (ridicată) a serviciilor. 

d) posibilitatea de a obţine tarife cât mai mici pentru o calitate ridicată, va permite Primăriei Municipiului Timişoara să reducă costurile pentru această activitate. 

e) încasarea anuală de la concesionar a unei redevenţe, conform prevederilor Caietului de Sarcini, de către Primăria Municipiului Timişoara. 

Motive legate de protecţia mediului 
a) Adăpostul de animale va fi în conformitate cu legislaţia în vigoare, fapt care va duce la eliminarea posibilităţilor de poluare a mediului (materialele utilizate la tratamentele medicale vor fi trimise la incinerare, de asemenea şi cadavrele la societăţi specializate pentru preluarea acestora) 

b) Caietul de sarcini va stipula obligativitatea folosirii întregului parc de maşini şi utilaje ofertat, doar pentru activitatea de gestionare a câinilor fără stăpân de pe raza Municipiului Timişoara. 

c) Criteriile de selecţie vor favoriza ofertanţii care deţin certificarea sistemului de management al calităţii conform ISO 9001 şi certificarea sistemului de management al mediului conform ISO 14001, ceea ce se va traduce printr-o garanţie a calităţii serviciilor oferite şi a protejării mediului.

VII. PROCEDURA DE DELEGARE A GESTIUNII
Etapele care trebuie realizate pentru concesionarea serviciul de gestionare a câinilor fără stăpân sunt : 

Etapa 1 – aprobarea Studiului de Oportunitate, a Caietului de sarcini şi a Contractului - cadru de delegare a gestiunii prin concesiune a serviciului de gestionarea câinilor fără stăpân de către Consiliul Local al Municipiului Timişoara.
Etapa 2 – organizarea şi desfăşurarea licitaţiei deschise şi evaluarea ofertelor. 

Etapa 3 – negocierea şi semnarea contractului cu cel mai bun ofertant. 


Realizarea obiectivului activităţilor de gestionare a câinilor fără stăpân, se va efectua pe spaţiile verzi (parcuri, scuaruri şi locuri de joacă), în toate cartierele, pe toate căile de acces, malurile canalului Bega, liziera Pădurii Verzi, Grădina Zoologică, în incinta instituţiilor publice, organizaţii, asociaţii, unităţi de învăţământ, zone demolate şi neconstruite din Municipiul Timişoara, etc., respectiv în toate cele menţionate la CAPITOLUL I.

Activităţile de gestionare a câinilor fără stăpân în Municipiul Timişoara trebuie să asigure prestarea serviciului în regim de continuitate pentru toţi beneficiarii din aria de autorizare, cu respectarea condiţiilor tehnice specifice fiecărei activităţi.

Operatorul trebuie să fie integral pregătit de intervenţie directă (utilaje, materiale, forţă de muncă, programe de lucru).

Beneficiarul va înainta programul de lucrări lunare ca urmare a propunerilor de lucrări şi a monitorizărilor efectuate de către operator.

Pentru organizarea acţiunii şi urmărirea execuţiei, operatorul va întocmi un Program de lucru de eşalonare a lucrărilor cu specificarea zonelor şi datelor calendaristice de acţiune, care va fi adus la cunoştinţa beneficiarului.

Autoritatea contractantă poate modifica programul de prestaţii în funcţie de condiţiile noi apărute şi de sursele financiare alocate prin bugetul local cu înştiinţarea prealabilă a operatorului în termen de 30 zile.

VIII. FEZABILITATE ECONOMICĂ  ŞI FINANCIARĂ
Activităţile de gestionare a câinilor fără stăpân vor urmări să realizeze un raport calitate/cost cât mai bun pentru perioada de derulare a contractului şi un echilibru între riscurile şi beneficiile asumate prin contract. Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale.

Tarifele se pot ajusta şi/sau modifica anual în conformitate cu dispoziţiile legale în domeniu, cu aprobarea Consiliului Local. Tarifele pentru activităţile specifice se pot ajusta cu aprobarea autorităţii administraţiei publice locale, la solicitarea operatorului, în raport cu evoluţia parametrului de ajustare, în baza cererilor de ajustare însoţite de documentaţia de fundamentare a tarifelor pe elemente de cheltuieli. Pentru activităţile de gestionare a câinilor fără stăpân în Municipiul Timişoara, parametrul de ajustare va fi indicele preţurilor de consum comunicat de Institutul Naţional de Statistică pentru anul calendaristic anterior solicitării.

Ca urmare a sumelor ce se vor aloca în buget se propune demararea procedurii de achiziţie a „activităţilor de gestionare a câinilor fără stăpân în Municipiul Timişoara”, având în considerare faptul că valoarea achiziţiei se estimează la 4.200 mii lei, cu T.V.A. (3.387 mii lei, fără T.V.A.):

Durata contractului de delegare a gestiunii prin concesionare care urmează să fie achiziţionate este de 3 ani. 

Conform prevederilor art. 25 şi urm. din O.U.G. nr. 34/2006 privind achiziţiile publice, cu modificările şi completările ulterioare, autoritatea contractantă are obligaţia de a estima valoarea contractului de achiziţie publică. 

Trebuie avut în vedere faptul că nu se poate anticipa preţul total al prestaţiei (deoarece soluţionarea integrală a problemelor, la nivelul cerinţelor actuale şi de perspectivă, variază în funcţie de nivelul de trai al populaţiei: multe din animalele de companie fiind abandonate din cauza lipsei de posibilităţi materiale a celor ce au fost stăpân, condiţiile favorabile de reproducere, factori ce ţin de agresivitatea animalelor, îmbolnavirea lor şi cei de mediu sau reacţia cetăţenilor faţă de aceste animale), iar operaţiunea de gestionare a câinilor fără stăpân în municipiul Timişoara se va desfăşura conform unui program lunar de servicii propus şi avizat de Primăria Municipiului Timişoara prin Direcţia de Mediu, conform monitorizării prealabile efectuate de contractant, ca urmare a Programului de urgenţe în urma sesizărilor cetăţenilor sau autosesizării beneficiarului).
Astfel, conform datelor avute din situaţiile plăţilor efectuate pentru aceste servicii în ultimii 3 ani (2011 - 1.390.931,55 lei cu T.V.A.; 2012 - 1.897.392,87 lei cu T.V.A.; 2013 - 1.790.067,77 lei cu T.V.A.) avem un total de 5.078.392,19 lei cu T.V.A.). S-a realizat o fundamentare de preţ conform art. 28 aliniatul  (1) paragraful a). din O.U.G. nr. 34/2006 privind achiziţiile publice, cu modificările şi completările ulterioare, deoarece autoritatea contractantă are obligaţia de a estima valoarea contractului de achiziţie publică. Menţionăm că pentru această fundamentare s-au luat în calcul tarifele existente în baza de date a Primăriei Municipiului Timişoara, la care s-a aplicat o diminuare de 20%, conform solicitărilor conducerii Primăriei Municipiului Timişoara, avute ca obiectiv în vederea scăderii costurilor totale pe acest obiect de activitate. 

Au rezultat valorile:

· anuale estimate la 1.128.944,00 lei fără T.V.A., respectiv 1.399.890,56 lei cu T.V.A.
· pe 3 ani estimate la 3.386.832,00 lei fără T.V.A., respectiv 4.199.671,68 lei cu T.V.A.
Aceste componente şi servicii se încadrează conform regulamentului nr. 2151/2003, de modificare a Regulamentului nr. 2195 al Parlamentului European şi al Consiliului privind Vocabularul comun privind achiziţiile publice în: CPV 85323000 - 9: Servicii de sănătate comunitară.
IX. OBIECTIVE

Obiective de exploatare

Obiective de exploatare pe care trebuie să le atingă activităţile de gestionare a câinilor fără stăpân în Municipiul Timişoara, care fac obiectul concesiunii sunt următoarele:

a) îmbunătăţirea condiţiilor de viaţă ale cetăţenilor;

b) promovarea calităţii şi eficienţa activităţilor de salubrizare, ecarisaj; 

c) dezvoltarea durabilă a serviciilor; 

d) protecţia mediului înconjurător şi gestionarea corespunzătoare a deşeurilor de origine animală;

e) protecţia mediului înconjurător, cu evidenţierea măsurilor de protecţie a mediului pe etape de dezvoltare, în concordanţă cu programul de adaptare la normele Uniunii Europene.
Obiective de ordin economic
Activitatea de gestionare a câinilor fără stăpân, se va organiza şi va funcţiona având în vedere să se realizeze un raport calitate/preţ cât mai bun pentru perioada de derulare a contractului de delegare de gestiune şi un echilibru între riscurile şi beneficiile asumate prin contract.

Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale. 

Tarifele percepute de operator conform ofertei de preţ, vor fi aprobate prin hotărâre a Consiliului Local, pe baza fundamentării propuse de operator şi avizate de serviciul de specialitate din cadrul Primăriei Municipiului Timişoara. Operatorul are dreptul să propună beneficiarului, ajustarea periodică a preţurilor şi tarifelor, în funcţie de influenţele intervenite în costurile de operare, în baza unor formule de calcul aprobate de autorităţile administraţiei publice locale. Tarifele se vor ajusta conform legislaţie în vigoare, şi vor fi aprobate de Consiliul Local al Municipiului Timişoara.

Obiective de mediu
Pe perioada derulării contractului de delegare operatorul va respecta condiţiile de mediu prevăzute de regulamentele legale în vigoare. Operatorul răspunde de activitatea prestată în faţa organelor abilitate şi are obligaţia de a lua măsurile necesare protejării mediului pe toată perioada derulării contractului.

Cerinţe de calitate 


Asigurarea unui serviciu de calitate la standarde europene şi care să corespundă normelor naţionale şi UE de mediu este posibilă numai cu investiţii financiare substanţiale în dotări tehnice performante corespunzătoare şi cu asigurarea de personal instruit şi suficient adecvat pregătirii din punct de vedere profesional.

Conform art. 23 alin.2 din Legea nr.51/08.03.2006 a serviciilor comunitare de utilităţi publice, actualizată, gestiunea serviciilor de utilităţi publice se organizează şi se realizează în următoarele modalităţi:

· gestiune directă;

· gestiune delegată.

Gestiunea delegată se realizează prin intermediul unor operatori de servicii publice, cărora autoritatea publică le încredinţează gestiunea serviciilor de salubrizare, precum şi administrarea şi exploatarea sistemelor publice necesare în vederea realizării acestora.

Contractul de delegare a gestiunii serviciilor de utilităţi publice poate fi atribuit direct sau prin una din următoarele proceduri:

· licitaţie publică deschisă - procedură la care orice operator licenţiat interesat are dreptul de a depune ofertă;

· negociere directă - procedură prin care unităţile administrativ-teritoriale negociază clauzele contractuale, inclusiv redevenţa, cu unul sau mai mulţi operatori licenţiaţi interesaţi.

La licitaţia organizată pentru delegarea gestiunii activităţii de gestionare a câinilor fără stăpân în municipiul Timişoara, ofertanţii trebuie să prezinte copia autorizaţiei de mediu şi a autorizaţiei sanitar-veterinare în termen de valabilitate, autentificate la notariat. Prin aceasta se dovedeşte că operatorul este atestat de autoritatea competentă; sau autorizaţie de participare în cazul în care societatea este în curs de obţinere a licenţei.

Prin Hotărârea nr. 94 din 28.03.2006, Consiliul Local al Municipiului Timişoara a aprobat  delegarea gestiunii serviciului public de management al populaţiei canine, a animalelor de companie şi a activităţii de ecarisaj din Municipiul Timişoara.
Având în vedere cele arătate în cuprinsul acestui studiu privind achiziţia activităţilor de gestionare a câinilor fără stăpân în municipiul Timişoara, propunem delegarea gestiunii activităţii de gestionare a câinilor fără stăpân în municipiul Timişoara prin organizarea unei licitaţii publice deschise.

VIII. DURATA ESTIMATĂ A CONTRACTULUI 
Durata estimată a contractului este de 3 ani. 

